በሕዳሴው ግድብ ዙሪያ የቀረበውን የውል ሰነድ ከውጫሌ ውል ትምህርት በመውሰድና በውሉ የሚሰፍሩ ቃላት በሉዓላዊነት ላይ ችግር እንዳያስከትሉ በከፍተኛ ጥንቃቄና ኃላፊነት መመዘን እንደሚገባ የትግራይ ክል ምክትል ርእሰ መሥተዳድር ደብረጽዮን ገብረሚካኤል (ዶክተር) አሳሰቡ::
‹‹በዓድዋ የተሠራው ድል የብዙ ትምህርቶች ምንጭ የሆነ፣ ሀገራዊ፣ አህጉራዊና ዓለማቀፋዊ ፋይዳ ያለው ታሪካዊ ድል ነው›› ሲሉ የትግራይ ክልል ምክትል ርእሰ መሥተዳድር ደብረጽዮን ገብረሚካኤል (ዶክተር) ተናገሩ፡፡ በዓድዋ የድል በዓል ቀን በቦታው ተገኝተው ንግግር ያደረጉት ዶክተር ደብረጽዮን ገብረሚካኤል ‹‹ዓድዋ አባቶቻችን እና አያቶቻችን ለሀገራችን ጥቅም ሲሉ ኃላፊነትና ግዴታ እንዳለባቸው አውቀው ለጦርነት በመሰለፍ ያሸነፉበት ነው›› ብለዋል፡፡‹‹በዓድዋ የተሠራው ድል የብዙ ትምህርቶች ምንጭ የሆነ ሀገራዊ፣ አህጉራዊና ዓለማቀፋዊ ፋይዳ ያለው ታሪካዊ ድል ነው›› ብለዋል ዶክተር ደብረጽዮን፡፡ ዓድዋ በኅበረት በጋራ ለጋራ ዓላማ መነሳት ከተቻለ ሊገመት የማይችል ድል ማሰመዝገብ እንደሚቻል የሚያሳይ የድል ምሥክር መሆኑን ምክትል ርእሰ መሥተዳድሩ ገልጸዋል፡፡‹‹የዓድዋ ድል ለውጭ ኃይል ጣልቃ ገብነት እንደማንበረከክና ለነፃነታችን ስንል የማንከፍለው ነገር እንደሌለ ያሳያል›› ብለዋል፡፡ የዓድዋ ድል ሕዝባዊ አንድነት፣ እምነትና ጽናት የድል ባለቤት እንደሚያደርግ እንደሚያስተምርም ነው ዶክተር ደብረጽዮን ያመላከቱት፡፡ ‹‹ዓድዋ የኢትዮጵያን ብቻ ሳይሆን ለመላው ጥቁር አፍሪካውያን ነፃነት የፈነጠቀ ነው፡፡ አሁን ላይ በሀገራችን እየተከሰተ ያለውን የውጭ ጣልቃ ገብነት እና ብሔራዊ ጥቅም መጋፋት ለማስቆም ከዓድዋ ድል ተምረን ልንጠቀምበት ይገባል›› ብለዋል፡፡‹‹በቅርቡ በዓባይ ግድብ ዙሪያ በሌሎች ሀገራት ያሉ ጣልቃ ገብነቶች ከነመነሻ ምክንያታቸው ታውቀው ተገቢውን ምላሽ መስጠት ያስፈልጋል›› ብለዋል፡፡ ‹‹በሕዳሴው ግድብ ዙሪያ የቀረበውን የውል ሰነድ ከውጫሌ ውል ትምህርት በመውሰድ በውሉ የሚሰፍሩ ቃላት በሉዓላዊነት ላይ ችግር እንዳያስከትሉ በከፍተኛ ጥንቃቄና ኃላፊነት መፈጸም ይገባዋል›› ብለዋል፡፡‹‹ከውጫሌ ውል ሳንማር ሌላ ጥፋት ብንፈጽም ስህተት ብቻ ሳይሆን ያስጠይቃል›› ብለዋል፡፡ ነፃነትን አስጠብቆ ለቀጣዩ ትውልድ ማስተላለፍ እንደሚገባም አሳስበዋል፡፡ የዓድዋ ድል ሊጠበቅና ሊጠና እንደሚገባም አስገንዝበዋል፡፡ ወጣቱ ትውልድም የአባቶቹን ታሪክ በማስጠበቅ፣ ሠላምን በማስጠበቅ፣ ድህነትንና ኋላ ቀርነትን መዋጋት እንዳለበትም አስሰበዋል፡፡በታርቆ ክንዴ